PTT บวก 2% ทุบสถิติ “ออลไทม์ไฮ” รับผลดีหลัง PTTEP ชนะประมูลแปลงสำรวจในเม็กซิโก
PTT บวก 2% ทุบสถิติ "ออลไทม์ไฮ" รับผลดีหลัง PTTEP ชนะประมูลแปลงสำรวจในเม็กซิโก โดยล่าสุด ณ เวลา 10.30 น. อยู่ที่ระดับ 508 บาท เพิ่มขึ้น 10 บาท หรือ 2.01% สูงสุดที่ระดับ 510 บาท ต่ำสุดที่ระดับ 502 บาท มูลค่าการซื้อขาย 1.98 พันล้านบาท 
2 ก.พ. 2561

ผู้สื่อข่าวรายงานว่า ราคาหุ้น บริษัท ปตท. จำกัด (มหาชน) หรือ PTT ณ เวลา 10.30 น. อยู่ที่ระดับ 508 บาท เพิ่มขึ้น 10 บาท หรือ 2.01% สูงสุดที่ระดับ 510 บาท ต่ำสุดที่ระดับ 502 บาท มูลค่าการซื้อขาย 1.98 พันล้านบาท โดยราคาหุ้น PTT ปรับตัวขึ้นทำสถิติสูงสุดตั้งแต่เข้าซื้อขายในตลาดหลักทรัพย์แห่งประเทศไทย เมื่อวันที่ 06 ธ.ค. 2544

ด้านนักวิเคราะห์ บล.ยูโอบี เคย์เฮียน (ประเทศไทย) เปิดเผยว่า ปัจจัยที่ทำให้หุ้น PTT ปรับตัวขึ้น มาจากการที่บริษัทย่อย PTTEP มีข่าวดีหลังชนะประมูลสัมประทานสำรวจปิโตเลียมในอ่าวเม็กซิโก ซึ่งการลงทุนในแปลงสำรวจในประเทศเม็กซิโกครั้งนี้เป็นการเข้าร่วมลงทุนกับผู้ดำเนินการที่มีประสบการณ์ในด้านการสำรวจปิโตรเลียมในบริเวณอ่าวเม็กซิโก และเป็นไปตามแผนยุทธศาสตร์การขยายการลงทุนในพื้นที่ที่มีศักยภาพสูง
อีกทั้งก่อนหน้านี้ PTTEP ยังเข้าเข้าซื้อสัดส่วนการลงทุน 22.2222% ในโครงการบงกช ได้แก่ B15, B16, B17 จากบริษัท Shell และ G12/48 จากบริษัทย่อยของ Shell ด้วยมูลค่าซื้อก่อนภาษีประมาณ 750 ล้านเหรียญสหรัฐ ทั้งนี้ การเข้าซื้อสัดส่วนลงทุนจะเสร็จสมบูรณ์เมื่อบรรลุเงื่อนไขตามที่ระบุไว้ในสัญญา ซึ่งคาดว่าจะแล้วเสร็จภายในไตรมาส 2/2561 ในเบื้องต้นประเมินว่ามูลค่าหุ้นเพิ่มจากการเข้าซื้อสัดส่วนลงทุน 22.2222% ในบงกชไว้ประมาณ 14 บาทต่อหุ้น
 